Keira Knightley

Keira Christina Knightley (s. 26. maaliskuuta 1985 Teddington, Middlesex) on englantilainen näyttelijä. Hän tuli tunnetuksi elokuvan Parempi kuin Beckham (2002) naispääosassa. Hän näytteli Elizabeth Swannia elokuvasarjassa Pirates of the Caribbean. Knightley oli ehdolla parhaan naispääosan Oscariin roolistaan elokuvassa Ylpeys ja ennakkoluulo (2005).

 Ura ja elämä 
 Lapsuus ja nuoruus 

Knightleyn vanhemmat ovat näyttelijä Will Knightley ja näytelmäkirjailija Sharman Macdonald. Hänellä on isoveli Caleb.

Keira vaati vanhemmiltaan agenttia ollessaan kolmivuotias. Kahdeksanvuotiaana hän näytteli ensimmäisen roolinsa. Hän sai 17-vuotiaana kiinnityksen elokuvasarjaan Pirates of the Caribbean.

Knightley aloitti näyttelemisen seitsemänvuotiaana, ja hänellä oli ensimmäinen rooli televisioelokuvassa Royal Celebration (1993). Hän näytteli monissa televisioelokuvissa, mutta ensiesiintyminen suuren budjetin elokuvassa oli kuningatar Amidalan palvelusneidon Sabén rooli Pimeässä uhassa. Ensimmäisen pääroolinsa Knightley teki vuonna 2001 televisioelokuvassa Princess of Thieves.

16-vuotiaasta 22-vuotiaaksi taukoamatta työskennellyt Knightley piti välivuoden näyttelemisestä matkustellen ja ystäviä tapaillen.

 Näyttelijänura 

Knightley tuli kansainvälisesti tunnetuksi näyteltyään Juliette Paxtonia komediassa Parempi kuin Beckham (2002). Seuraavana vuonna Knightley näytteli Elizabeth Swannia elokuvassa Pirates of the Caribbean: Mustan helmen kirous, joka teki hänestä supertähden. Vuonna 2004 brittiläisen Hello!-lehden lukijat äänestivät Knightleyn Hollywoodin lupaavimmaksi näyttelijänaluksi. Vuonna 2005 Knightley sai kriitikoiden ylistystä roolistaan Elizabeth Bennetinä elokuvassa Ylpeys ja ennakkoluulo, josta hän sai Oscar- ja Golden Globe -ehdokkuudet parhaasta naispääosasta. Hän jatkoi yhteistyötä ohjaaja Joe Wrightin kanssa elokuvassa Atonement (2007). Vuonna 2008 hän näytteli Georgiana Cavendishia elämäkertaelokuvassa The Duchess. 

Vuonna 2010 hän palasi valkokankaille yhtenä kolmesta päähenkilöstä Mark Romanekin elokuvassa Ole luonani aina. Mukaan hankkeeseen hänet puhui naispääosaa esittävä ystävätär Carey Mulligan. Vuonna 2012 hän teki kolmannen yhteistyönsä ohjaaja Joe Wrightin kanssa elokuvassa Anna Karenina, joka perustuu Leo Tolstoin klassikkoromaaniin. Knightley osoitti musikaalisia kykyjään elokuvassa Uusia alkuja (2013). Vuonna 2014 hän esiintyi toimintatrillerissä Jack Ryan: Shadow Recruit ja sai laajaa tunnustusta sivuroolistaan elokuvassa The Imitation Game, jossa hän esitti kryptanalyytikko Joan Clarkea. Rooli toi hänelle Oscar-, BAFTA- ja Golden Globe -ehdokkuudet.

Seuraaviin töihin kuuluivat muun muassa Everest (2015), draamaelokuva Kaikenkattava kauneus (2016), kirjailijaelämäkerta Colette (2018) sekä toisen maailmansodan jälkeiseen Saksaan sijoittuva draama The Aftermath. 2020-luvulla hän esiintyi elokuvissa Misbehaviour – huonoa käytöstä (2020) ja Boston Strangler (2023). Vuonna 2024 hän näytteli vakoojaa Netflixin minisarjassa Black Doves, josta hän sai Golden Globe -ehdokkuuden.

 Teatterissa 
Elokuvien lisäksi Knightley on näytellyt teatterissa. Hän debytoi Lontoon West Endissä Molièren komedian Ihmisvihaaja modernisoidussa versiossa (2009) ja sai Olivier-ehdokkuuden. Vuosina 2015–2016 hän esiintyi Broadwaylla Émile Zolan romaaniin perustuvassa näytelmässä Thérèse Raquin.

 Yksityiselämä 
Knightley on seurustellut irlantilaisen mallin Jamie Dornanin ja amerikkalaisen näyttelijän Del Synnottin kanssa, mutta kumpikin suhde päättyi. Hän on seurustellut myös näyttelijä Rupert Friendin kanssa. Friendiin hän tutustui Ylpeys ja ennakkoluulo -elokuvan kuvauksissa. Toukokuussa 2013 hän meni naimisiin muusikko James Rightonin kanssa. Pari asuu Pohjois-Lontoossa. Heidän esikoistyttärensä syntyi toukokuussa 2015 ja vuonna 2019 he saivat toisen tyttären.

 Valikoitu filmografia 

 Pirates of the Caribbean (2003–2017)
 Herttuatar (2008)
 Ylpeys ja ennakkoluulo (2005)
 Anna Karenina (2012)
 The Imitation Game (2014)

 Palkinnot ja ehdokkuudet 

 Lähteet 

 Aiheesta muualla 


 Keira Knightley Notable Names Database -sivustolla 

Luokka:Englantilaiset näyttelijät
Luokka:Englantilaiset teatterinäyttelijät
Luokka:Vuonna 1985 syntyneet
Luokka:Elävät henkilöt
Luokka:Seulonnan keskeiset artikkelit